宋孝先示讀自寬集復用前韻
作者：王十朋
朝代：宋

paragraphs: 淵明酷愛尊中酒，季子貧無負郭畝。
我生薄與二子同，俯仰人間亦緣口。
一室蕭然僅容膝，毛穎陶泓自相友。
會心終日雌聲讀，排悶有時粗氣吼。
感秋詩集名自寬，雕琢更慙非妙手。
篇章不工如子固，聲名敢望星之斗。
宋生輙作過情語，十韻殷勤爲跋後。
譽之韓柳誰敢當，意古語奇吾豈有。
何如操矛時入室，鍼我膏肓乃相厚。
床頭周易深且神，毋惜徃來論六九。